RÅDETS AFGØRELSE af 25. september 1995 om supplering af afgørelse 94/276/FUSP om en fælles aktion vedtaget af Rådet på grundlag af artikel J.3 i traktaten om Den Europæiske Union til støtte for fredsprocessen i Mellemøsten, med henblik på overvågning af valget til Det Palæstinensiske Nationalråd og koordinering af det internationale valgovervågningsarbejde (95/403/FUSP)

RÅDET FOR DEN EUROPÆISKE UNION HAR -

under henvisning til traktaten om Den Europæiske Union, særlig artikel J.3 og artikel J.11, stk. 2,

under henvisning til Rådets afgørelse 94/276/FUSP af 19. april 1994 om en fælles aktion vedtaget af Rådet på grundlag af artikel J.3 i traktaten om Den Europæiske Union til støtte for fredsprocessen i Mellemøsten (1),

under henvisning til afgørelse 95/205/FUSP af 1. juni 1995 om supplering af afgørelse 94/276/FUSP (2) -

TRUFFET FØLGENDE AFGØRELSE:

Artikel 1

Den Europæiske Union deltager i overvågning af valget til Det Palæstinensiske Nationalråd, der er bebudet i principerklæringen af 13. september 1993 i henhold til den aftale, der skal indgås mellem de berørte parter, om overvågning og koordinering af valget. Den Europæiske Union tilrettelægger koordineringen af overvågningen under overholdelse af de internationale regler. Den finansierer denne overvågning i henhold til artikel 3 i denne afgørelse.

Den Europæiske Union gennemfører denne koordinering og overvågning efter følgende to retningslinjer:

1) den træffer passende foranstaltninger med henblik på at tilrettelægge koordineringen med de berørte stater og internationale organisationer

2) den opretter en »europæisk valggruppe« i de pågældende områder, der skal ledes af en højtstående kendt politisk personlighed. Den europæiske valggruppes karakteristika er anført i bilag I.

Artikel 2

Den europæiske overvågningsopgave omfatter højst 300 observatører, hvoraf 30 udpeges af Europa-Parlamentet.

Artikel 3

Alle udgifter i forbindelse med den europæiske valggruppes opgave afskrives på de højst 10 mio. ECU, som er fastsat i afgørelse 95/205/FUSP.

Også udgifterne i forbindelse med EU-observatørernes deltagelse afskrives på dette beløb, med undtagelse af rejseomkostningerne til og fra de berørte områder samt forsikringsomkostninger, der påhviler de medlemsstater eller organisationer, der har udpeget observatørerne.

Udgifterne forvaltes under overholdelse af Fællesskabets procedurer og regler på budgetområdet. Den Europæiske Revisionsret opfordres til at sikre revisionen af den europæiske valggruppes regnskaber.

De nødvendige garantier for, at observatørernes og den europæiske valggruppes opgave fuldføres og virker efter hensigten, fastlægges sammen med parterne.

Artikel 4

Medlemsstaterne og Kommissionen fremlægger listen over observatører og ansøgninger fra personer, der ønsker at deltage i den europæiske valggruppe.

Formandskabet fastlægger listen over observatører og medlemmer af den europæiske valggruppe, idet det samarbejder fuldt ud med Kommissionen og bistås af den rådgivende koordineringsgruppe, der er sammensat af repræsentanter for medlemsstaterne.

Artikel 5

Formandskabet, der samarbejder fuldt ud med Kommissionen og bistås af den i artikel 4, stk. 2, nævnte rådgivende gruppe, fastlægger de retningslinjer og træffer de foranstaltninger, der kræves for at sikre opfølgningen af denne afgørelse sammen med den europæiske valggruppe på de områder, der vedrører denne.

Artikel 6

Denne afgørelse træder i kraft den dag, den vedtages.

Artikel 7

Denne afgørelse offentliggøres i De Europæiske Fællesskabers Tidende.

Udfærdiget i Bruxelles, den 25. september 1995.

På Rådets vegne

J. A. BELLOCH JULBE

Formand

(1) EFT nr. L 119 af 7. 5. 1994, s. 1.

(2) EFT nr. L 130 af 14. 6. 1995, s. 1.

BILAG I

DEN EUROPÆISKE VALGGRUPPES FORMÅL, SAMMENSÆTNING OG FUNKTION

1. Medlemmerne af den europæiske valggruppe skal udpeges så hurtigt som muligt. De skal tage af sted, og valggruppen skal oprettes, så snart valgforløbet starter. Den skal opløses en måned efter afviklingen af valget.

2. Den europæiske valgenhed koordinerer fra valgforløbets start Den Europæiske Unions støtte til valget. Den koordinerer alle overvågningsopgaverne. Den arbejder tæt sammen med de palæstinensiske myndigheder og for visse spørgsmål, der fastlægges af palæstinenserne og israelerne efter fælles aftale, arbejder den sammen med israelerne.

3. Den europæiske valggruppe skal have til opgave:

- at sikre Den Europæiske Unions tilstedeværelse og overvågningsrolle

- at give de palæstinensiske myndigheder informationer, meddelelser og råd, hvis de ønsker det

- at rådføre sig med de andre deltagere i overvågningsarbejdet og at koordinere udsendelsen af alle observatørerne i medfør af sin koodineringsopgave.

4. Den europæiske valggruppes leder skal være en højtstående, kendt politisk personlighed. Valggruppen sammensættes på grundlag af stillingsfortegnelsen i bilag II.

5. Medlemmerne af den europæiske valggruppe skal være til rådighed og have kontrakt i hele den periode, der er fastsat for gruppens eksistens.

6. Det kan pålægges den europæiske valggruppes leder, hans stedfortræder og om nødvendigt andre medlemmer af valggruppen, inden oprettelsen af valggruppen at deltage i forberedende arbejde i forbindelse med Den Europæiske Unions deltagelse i overvågningen af valget til Det Palæstinensiske Nationalråd og koordinering af det internationale valgovervågningsarbejde. De vil blive aflønnet for dette forberedende arbejde i forhold til arbejdsbyrden.

7. Den europæiske valggruppe kan foreslå, at der antages lokalt teknisk hjælpepersonale for en begrænset varighed.

8. Lederen af den europæiske valggruppe opfordres til at deltage i møderne mellem generalkonsulerne i Jerusalem og medlemsstaternes repræsentationer i de autonome palæstinensiske områder efter retningslinjer, som disse udsteder. Den europæiske valggruppe bør kunne fungere uafhængigt, men i tæt kontakt med medlemsstaternes og Kommissionens repræsentanter på stedet.

9. Den europæiske valggruppe aflægger regelmæssigt rapport til formandskabet om, hvor langt man er nået med iværksættelsen af denne afgørelses forskellige bestanddele, herunder også de finansielle, og om eventuelle vanskeligheder i forbindelse med opgaven. Den fremsender regelmæssigt en evaluering af, hvordan valget afvikles. Den udarbejder, efter at opgaven er fuldført, en endelig evalueringsrapport til Rådet om afviklingen af valget og om iværksættelsen af denne afgørelse.

BILAG II

Udkast til stillingsfortegnelse

EUROPÆISK VALGGRUPPE (35 personer)

Leder af valggruppen Stedfortræder

1. Hovedkontor (tre afdelinger); personale i alt: 21 personer

Operationel afdeling

Juridisk rådgiver (1)

Rådgiver for valgtilrettelæggelse (1)

Medierådgiver (1)

Rådgiver for vælgeroplysning (1)

Overvågnings- og analyserådgiver (1)

Edb-operatører (2)

Teknisk afdeling

Logistik- og kommunikationsrådgiver (1)

Personale-, undervisnings- og forbindelsesrådgiver (1)

Sikkerhedsrådgivere (2)

Pressesekretær (1)

Administrations- og finansrådgiver (1)

Koordinering af international overvågning

Koordinatorer (8)

2. Regionale kontorer (4); personale i alt: tolv personer

Gaza

Regional koordinator (1)

Stedfortræder (1)

Sikkerhedsrådgiver (1)

Jericho

Regional koordinator (1)

Stedfortræder (1)

Sikkerhedsrådgiver (1)

Bethlehem

Regional koordinator (1)

Stedfortræder (1)

Sikkerhedsrådgiver (1)

Nablus

Regionalkoordinator (1)

Stedfortræder (1)

Sikkerhedsrådgiver (1)